REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/448**-**15

12. novembar 2015. godine

B e o g r a d

ZAPISNIK

28. SEDNICE ODBORAZA ZDRAVLjE I PORODICU

ODRŽANE 10. NOVEMBRA 2015. GODINE

Sednica je počela u 10,30 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: prof. dr Mileta Poskurica, prof. dr Milan Knežević, prim. dr Ninoslav Girić, dr Predrag Mijatović, dr Aleksandar Radojević, mr. dr Ljubica Mrdaković Todorović, dr Vesna Rakonjac, dr Radoslav Jović, Anamarija Viček, dr Darko Laketić, dr Milan Latković, Milena Ćorilić i dr Ljiljana Kosorić.

Sednici nisu prisustvovali članovi Odbora: dr Branislav Blažić, prof. dr Dušan Milisavljević i Srđan Kružević, kao ni njihovi zamenici.

Pored članova Odbora sednici je prisustvovala narodni poslanik dr Dragana Barišić.

Sednici su prisustvovali i ministar zdravlja ass. dr Zlatibor Ločnar, državni sekretar prof. dr Berislav Vekić i PR Ministarstva zdravlja Marko Pavlović; Slađana Lašić i Bojana Ilić iz Republičkog fonda za zdravstveno osiguranje; direktorInstituta za javno zdravlje Srbije ''Dr Milan Jovanović Batut''prim. dr sci. med. Dragan Ilić, mr sc. med. Dragan Miljuš i dr Ivana Rakočević; predsednik Republičke stručne komisije za prevenciju i kontrolu šećerne bolestiakademik prof. dr Nebojša Lalić; predsednik Zdravstvenog saveta Srbije i direkor Klinike za endokrinologiju, dijabetes i bolesti metabolzma KCS prof. dr Dragan Micić; predsednik Srpskog lekarskog društva akademik prof. dr Radoje Čolovići generalni sekretar Društva prof. dr Nedeljko Radlović; prof. dr Branislav Stefanović iz Kliničkog centra Srbije; prof. dr Edita Stokić iz Klinike za endokrinologiju KC Vojvodine; dr Jelica Bjekić Macut iz Klinike za endokrinologiju KBC Bežanijska kosa; iz Kliničkog odeljenja za endokrinologiju KBC Zvezdara prof. dr Teodora Beljić Živković i doc. Marina Anđelić Jelić; prof. dr Nada Kostić iz Kliničkog odeljenja za endokrinologiju KBC Dragiša Mišović; iz Agencije za lekove i medicinska sredstva: dipl. farm. Jadranka Mirković, mr farm. Aleksandra Vujačić Simić i mr farm. Pavle Zelić; predsednik Dijabetološkog saveza Srbije dr Miodrag Đorđević i potpredsednik Saveza Stela Prgomelja; iz Saveza društava za borbu protiv šećerne bolesti Srbije: Latinka Milojević i Andrija Đorić; predsednik Saveza udruženja pacijenata Srbije Damjan Damnjanović; predsednik Udruženja "Plavi krug“ iz Beograda Bojana Marković; predsednik Ebers Asocijacije iz Niša Boban Milosavljević; iz Udruženja za borbu protiv dijabetesa iz Šapca: Slobodan Bogunović i Snežana Todorović Bogunović; Jasmina Tanasić iz Stalne konferencije gradova i opštine; Dušanka Lončarević iz JUP Istraživanje i razvoj; kao i predstavnici farmaceutske industrije**:** "Sanofi aventis", Dubravka Mandić, Marija Nastić i Jelena Bogdanović; ''Roche''dr Andrija Janićijević; "ADOK" dr Miljana Mikijeljević; "MSD" Ranko Bjelanović, Predrag Gušić i Ana Rokvić.

Predsednik Odbora prof. dr Slavica Đukić Dejanović, konstatovala je da saglasno odredbi člana 72. stav 5. Poslovnika Narodne skupštine Odbor može da održi sednicu bez kvoruma za odlučivanje, ako se na njoj obavlja rasprava u cilju obaveštavanja odbora o pitanjima iz njegovog delokruga:

D n e v n i r e d

1. Dijabetološka zdravstvena zaštita u Srbiji juče, danas, sutra.

Prva tačka dnevnog reda – **Dijabetološka zdravstvena zaštita u Srbiji juče, danas, sutra**

Povodom obeležavanja Svetskog dana borbe protiv dijabetesa, Odbor je u saradnji sa Ministarstvom zdravlja i Dijabetološkim savezom Srbije, pozvao stručne i naučne radnike, predstavnike zdravstvenih institucija, udruženja pacijenata i farmaceutske industrije da zajedno sa predstavnicima zakonodavne i izvršne vlasti razmene mišljenja o stanju i planovima u ovoj oblasti, radi obezbeđivanja kvalitetnije zdravstvene zaštite naših građana sa dijabetesom.

Navela je da danas u svetu sa dijabetesom živi oko 387 miliona ljudi, od čega 52 miliona ljudi u Evropi; da se broj obolelih stalno povećava kao i broj prevremenih smrti koje su posledica ovog oboljenja; da se najveći porast broja obolelih očekuje u zemljama u razvoju kojima pripada i naša zemlja. Prenela je upozorenje i stav gospođe Mominat Omarove, članice Upravnog odbora Internacionalne dijabetološke federacije za region Evrope, koja je posetila našu zemlju i Odbor u maju ove godine, da dijabetes „poput cunamija preti da potopi čitav svet“, te da je za rešavanje ovog problema potrebna stalna akcija, multisektorska saradnja države, profesionalnih udruženja i udruženja pacijenata. Tom prilikom predstavljen je i globalni projekat tzv. Ehpand program, koji sprovodi IDF sa parlamentima širom sveta, radi stvaranja akcione mreže za dijabetes, kako bi se ovo pitanje razmatralo u nacionalnim parlamentima. Cilj ovog programa je podrška borbi protiv dijabetesa i obezbeđivanje boljeg kvaliteta života obolelih, što je i poruka Svetskog kongresa dijabetologa. Imajući u vidu da su prema podacima IDF-a izdaci za dijabetes u 2014. godini na svetskom nivou bili oko 612 milijardi dolara, da su u Evropi troškovi iznosili 147 milijardi evra, te da se najveći deo ove sume usmerava na troškove hospitalizacije i lečenja komplikacija nastalih usled ove bolesti, apostrofirala je suštinski značaj ulaganja u prevenciju, ranu dijagnostiku i uvođenje adekvatne terapije za suzbijanje i izlečenje ove bolesti. S obzirom na to, kao i na činjenicu da je u Srbiji dijabetes jedan od vodećih javno zdravstvenih problema, da je peti uzrok umiranja i peti uzrok opterećenja bolestima, Odbor za zdravlje i porodicu saglasno svojoj kontrolnoj ulozi, prati aktivnosti Ministarstva zdravlja u pravcu suzbijanja dijabetesa i unapređenja kvaliteta zdravstvene zaštite obolelih od ove bolesti. S tim u vezi, istakla je napore ovog ministarstva da se na nivou primarne zdravstvene zaštite ožive savetovališta za dijabetes, što je korak ka realizaciji cilja za postavljanje pacijenta u centar zdravstvenog sistema.

Ministar zdravlja ass. dr Zlatibor Ločnar, naglasio je da dijabetes predstavlja jedan od vodećih zdravstvenih i razvojnih izazova 21. veka i upozorio na sledeće: svaka 12 osoba u svetu prema najnovijim procenama IDF ima dijebetes, a svakih sedam sekundi jedna osoba umre od posledica dijabetesa; narednih 20 godina, uz ovakav rastući trend, broj obolelih od dijabetesa će se povećati za više od 50% i 2035. godine će iznositi 592 miliona; najveći porast obolelih se očekuje u zemljama sa niskim i srednjim prihodima kojima pripada i naša zemlja; prema podacima Instituta za javno zdravlje Srbije ''Dr Milan Jovanović Batut'' u našoj zemlji oko 710 hiljada odraslog stanovništva ima dijabetes, od čega približno 8,1% odraslog stanovništva ne zna da ga ima zbog blagih simptoma tipa 2 dijabetesa, koji čini više od 90 % svih slučajeva dijabetesa; prema podacima Registra za šećernu bolest 1/3 trećina naših pacijenata ima jednu ili više kasnih komplikacija u trenutku otkrivanja dijabetesa; tzv. direktni troškovi u Srbiji od dijabetesa u 2013. godini su iznosili 242 miliona evra. Imajući u vidu navedeno, Ministarstvo je na inicijativu Republičke stručne komisije za prevenciju i kontrolu šećerne bolesti pokrenulo niz aktivnosti za obnavljanje savetovališta za dijabetes u domovima zdravlja. Naime, 2014. godine noveliran jePravilnik o uslovima i načinu unutrašnje organizacije zdravstvenih ustanova, koji precizno definiše aktivnosti i organizaciju savetovališta. Tim povodom u Ministarstvu je održana serija sastanaka sa direktorima i načelnicima službe za primarnu zdravstvenu zaštitu, kao i niz stručnih konferencija i seminara u cilju pripreme lekara i medicinskih sestara za rad u savetovalištima. Na osnovu evaulacije od 15. oktobra 2015. godine, u 28 od 40 predviđenih domova zdravlja sprovedena je reorganizacija i započet rad savetovališta po novim principima, a u toku je proces obnavljanja savetovališta u ostalim domovima zdravlja. Na kraju izlaganja, izrazio je nadu da će do kraja godine savetovališta biti uspostavljena u svim predviđenim domovima zdravlja i da će se ova mreža proširiti na celu Srbiju, u skladu sa kadrovskim i organizacionim mogućnostima.

Predsednik Republičke stručne komisije za prevenciju i kontrolu šećerne bolesti akademik prof. dr Nebojša Lalić, predstavio je problem dijabetesa sa aspekta zdravstvene struke, istakao učinjeno i izneo smernice u pravcu efikasnije zdravstvene zaštite obolelih od dijabetesa. Napomenuo je da inicijativa za vraćanje savetovalištava u domove zdravlja postoji od 2005. godine, ali da su se tek 2014. godine, donošenjempomenutog pravilnika, stekli formalni i logistički preduslovi za to. Uputstvom o radu, koje je doneto u februaru 2015. godine, savetovališta su definisana kao mesta proširenja aktivnosti i mogućnosti izabranog lekara da zbrine pacijenta sa dijabetesom i da mu pruži savremenu dijabetološku zdravstvenu zaštitu. Tim povodom u Beogradu je održano edukativno predavanje za lekare iz svih domova zdravlja u Srbiji koji se time bave i sprovedena su dva programa u dva doma zdravlja na temu analize nivoa glikoziliranog hemoglobina, parametra koji pokazuje kako je dijabetes regulisan. Obe ove aktivnosti su pozitivno ocenjene od strane struke ali i šire društvene zejednice. Istakao je da je prvo savetovalište otvoreno krajem juna ove godine, da su u većini domova zdravlja ona formirana, te da je sada akcenat na unapređenju njihovog rada. U vezi sa tim, pomenuo je uporedne projekte koji treba da omoguće poboljšanje dijabetološke zdravstvene zaštite, kao što je projekat sa ambasadom Kraljevine Danske. Radi postizanja istog cilja, podvukao je značaj sledećih aktivnosti: unapređenje terapije i dijagnostike u skladu sa mogućnostima naše zemlje, formulisanje sveobuhvatnog nacionalnog programa prevencije i rane detekcije, koji traje od 2009. godine; definisanje ciljeva i pozicije primarnog, sekundarnog i tercijarnog nivoa zdravstvene zaštite u ovoj oblasti; tercijarni centri bi sa stručnog aspekta trebalo da postanu vodiči u razvoju dijabetološke zdravstvene zaštite; edukovanje lekara i pacijenata; razvijanje informacionog sistema; jačanje saradnje svih učesnika u dijabetološkoj zdravstvenoj zaštiti i formiranje jačeg udruženja lekara, kao što je novoformirano Udruženje za dijabetes Srbije.

Potpredsednik Dijabetološkog saveza Srbije Stela Prgomelja, podsetila je da se Dijabetološki savez Srbije, kao neprofitna nevladina edukativna društvena organizacija bavi podrškom osobama sa dijabetesom i poboljšanjem kvaliteta njihovog života, te da je ista punopravna članica Internacionalne dijabetološke federacije od 2003. godine. Takođe, Savez dugi niz godina sarađuje se Ministarstvom zdravlja, RFZO i drugim udruženjima pacijenata. S tim u vezi, rekla je da ohrabruje vest da se posle dugogodišnje inicijative ovog udruženja za vraćanje savetovališta za dijabetes, to u određenom broju domova zdravlja i realizuje. Pozvala je predstavnike lokalne samouprave, koji su osnivači zdravstvenih ustanova na teritoriji opštine, da podrže i utiču na širenje ove mreže. Istakla je da rad na prevenciji, ranom otkrivanju, sprečavanju komplikacija oboljenja i kontroli dijabetesa u savetovalištima predstavlja pravi model prevencije i kontrole svih hroničnih nezaraznih bolesti. Shodno tome,Savez se zalaže za osnaživanje rada medicinskih sestara i nutricionista u ovim jedinicama, i od svog osnivanja aktivan je na podizanju nivoa svesti o značaju dijabetesa kao pandemije. Naime, Udruženje “Plavi krug” je samo u Beogradu, kroz više od 800 akcija u poslednjih 5 godina, otkrilo oko 900 novih slučajeva dijabetesa. Istakla je ulogu pomenutog projekta Ehpand u pružanju smernica ka efikasnijoj borbi protiv dijabetesa u 21. veku. Naglasila je da rešavanje određenih problema zahteva uključivanje svih činilaca u sistemu zdravstva i ukazala na sledeće: nedovoljan broj pedijatara endokrinologa (primera radi u Subotici jedan lekar, koji je u penziji i radi po ugovoru, dolazi jednom nedeljno da pregleda male pacijente); nedostupnost potrošnog materijala (deca koja nisu na insulinskoj terapiji, a imaju dijabetes, nemaju prava na trake za merenje šećera u krvi); 90% osoba sa tipom 2 dijabetesa nema pravo na samokontrolu bolesti; nedostupnost novih terapijskih opcija za kontrolu oboljenja (Albanija, Federacija BiH i Crna Gora su zemlje koje imaju manje zdravstvene budžete od nas, a već duži niz godina imaju dostupne terapijske opcije za kontrolu dijabetesa tip 2); naša država na godišnjem nivou potroši približno 8,65 miliona evra za lečenje posledica dijabetesnih komplikacija i to samo za dve propratne komplikacije: infarkt miokarda i moždani udar. Sugerisala je da bi se fokusiranjem na rešavanje pomenutih problema obezbedila kvalitetnija zdravstvena zaštita naših građana i istovremeno stvorili uslovi za postizanje velikih ušteda u budžetu.

U diskusiji koja je usledila pozitivno je ocenjeno vraćanje savetovališta na primarni nivo zdravstvene zaštite, podržane su aktivnosti na razvoju prevencije dijabetesa, ukazano je na određene propuste u ovoj oblasti i iznete su sugestije i predlozi za unapređenje zdravstvene zaštite dijabetičara.

Predsednik Saveza udruženja pacijenata Srbije Damjan Damnjanović, istakao je da bi u cilju unapređenja ove oblasti trebalo: osobama sa dijabetesom tipa 2 omogućiti da jednom mesečno urade profil glikemije; deci sa izmenjenim oblicima dijabetesa tipa 1 obezbediti pravo na tračice za merenje nivoa šećera u krvi; deci oboleloj od dijabetesa omogućiti pravo na insulinsku pumpu, kao što to imaju deca u Evropi; edukovati građane o dijabetesu i komplikacijama koje ta bolest izaziva.

Predstavnik Udruženja za borbu protiv dijabetesa iz Šapca Slobodan Bogunović, naglasio je da bi mediji trebalo da podrže borbu protiv dijabetesa i da se najmanje jednom mesečno u udarnom terminu na RTS-u emituje sadržaj edukativnog karaktera, kako o prevenciji dijabetesa tako i drugih bolesti. S obzirom na medicinsku nepismenost i nemarnost naših građana po pitanju sopstvenog zdravlja, ovaj vid edukacije smatra korisnim i sa aspekta opšteg zdravstvenog stanja stanovništva i sa finansijskog aspekta države.

Predstavnik Saveza društava za borbu protiv šećerne bolesti Latinka Milojević, kao osoba koja 30 godina boluje od dijabetesa, izrazila je nadu da će Ministarstvo i RFZO uključiti udruženja pacijenata u aktivnosti koje za cilj imaju unapređenje ove oblasti, kao što su između ostalih proces donošenja zakonskih rešenja i sprovođenje javnih nabavki. Iznela je stav da država nekontrolisano troši novac namenjen osobama obolelim od šećerne bolesti i da mnogi problemi, kao što je nemogućnost uzimanja iglica za insulin na recept, još nisu rešeni.

Prof. dr sci Teodora Beljić Živković, šef Odseka za dijabetes u KBC Zvezdara, podsetila je da je pre deset godina, kada je ona bila predsednik Dijabetološkog saveza Srbije, u Beogradskoj hronici na RTS-u emitovana škola o šećernoj bolesti, te je sugerisala Savezu da ponovo pokrene inicijativu na tu temu.

Osnivač i predsednik Asocijacije za zdravlje dijabetičara ''EBERS'' iz Niša Boban Milosavljević, istakao je da ova asocijacija ima dobru saradnju sa savetovalištem u Domu zdravlja u Nišu, inače prvim otvorenim u Srbiji. Izneo je prigovor na rad RFZO i njenih filijala, odnosno tvrdi da filijlae različito tumače određena podzakonska akta koja regulišu pitanje zdravstvene zaštite obolelih od dijabetesa, i da to najviše šteti pacijentima.

ČlanRepubličke stručne komisije za prevenciju i kontrolu šećerne bolesti prof. dr Nada Kostić, upozorila je na veliki morbiditet i mortalitet usled posledica komplikacija dijabetesa, posebno na dijabetesno stopalo koje dovodi do amputacije i od kojeg oboljevaju najviše radno sposobni ljudi srednje dobi. S tim u vezi, sugerisala je sledeće aktivnosti: uvođenje savetovališta za hronične nezarazne bolesti u svim domovima zdravlja na teritoriji Beograda; osnivanje centara za dijabetesno stopalo u Beogradu, Novom Sadu i Nišu, i to na nivou prevenije pri domovima zdravlja a na nivou lečenja pri sekundarnom i tercijarnom nivou zdravstvene zaštite, uz napomenu da postoji vakcina za ovu bolest; uvođenje prakse da specijalista endokrinolog na šest meseci izdaje pacijentima obnovljivi recept, kako bi se izbegla čekanja kod lekara opšte prakse. Napomenula je da inicijativu za ove aktivnosti treba da pokrene Ministarstvo zdravlja, kako bi se one ostvarile i napravile pozitivan pomak u ovoj oblasti.

Predstavnik Stalne konferencije gradova i opštine Jasmina Tanasić, podsetila je da ova asocijacija zastupa interese, pruža usluge i podržava razvoj i unapređenje lokalne samouprave u skladu sa evropskim standardima. Podsetila je da na nivou lokalne zajednice postoje: saveti za zdravlje, koji između ostalog koordiniraju rad ustanova primarne zdravstvene zaštite i sprovode mere u oblasti zaštite prava pacijenata; mreže za zdravlje, koje su formirane kao vid podrške ovim savetima; mogućnosti osnivanja diskusionih grupa na određene teme, uz sugestiju da bi jedna od tih tema mogla biti prevencija hroničnih nezaraznih bolesti. Najavila je narednu godinu kao godinu strateškog planiranja za javno zdravlje na lokalnom nivou i sugerisala da bi jedna od tema Strategije javnog zdravlja mogla da bude unapređenje prevencije i sprečavanje dijabetesa na primarnom nivou. Upoznala je prisutne da je ova asocijacija zajedno sa Ministarstvom omladine i sporta i Sportskim savezom Srbije podnela inicijativu da granski sportski savezi na lokalnom nivou u saradnji sa relevantnim institucijama zdravstva, omoguće besplatne programe fizičkog vežbanja za odrasle, kao vid prevencije dijabetesa. Predložila je da se u aktivnosti unapređenja zdravstvene zaštite na lokalnom nivou, pored savetovališta, uključe i udruženja pacijenata.

Predsednik Republičke stručne komisije za prevenciju i kontrolu šećerne bolesti akademik prof. dr Nebojša Lalić, ocenio je korisnim iznete predloge i sugestije. Naglasio je pozitivnu ulogu lokalne zajednice u unapređenju ove oblasti, te je saglasan da Komisija treba da se uključi u izradu Strategije javnog zdravlja. Podržava stav da je u cilju unapređenja zdravstvene zaštite neophodna saradnja svih relevantih aktera, uz napomenu da domovi zdravlja treba da budu centar i da koordinišu aktivnosti na prevenciji i unapređenju ove oblasti.

Predstavnik Udruženja za borbu protiv dijabetesa iz Šapca Snežana Todorović Bogunović, sugerisala je da bi u ovakve razgovore trebalo uključiti i predstavnike Ministarstva prosvete, nauke i tehnološkog razvoja. Naime, smatra da predavanja o zdravim navikama u ishrani, o potrebi i značaju bavljenja sportom, treba sprovoditi u najranijem dečijem uzrastu, za šta je neophodna podrška vaspitno - obrazovnog sistema. Kritički se osvrnula na današnji trend otvaranja prodavnica brze hrane u blizini škole i upozorila da praktikovanjem nezdravog načina života deci preti ne samo dijabetes, već i druge bolesti.

Predsednik Pedijatrijske sekcije Srpskog lekarskog društva prof. dr Nedeljko Radlović, istakao je da skoro sva oboljenja vuku korene iz detinjstva, ali da se i pored toga nedovoljno pažnje posvećuje dečijoj medicini. Shodno tome je istakao da prevenciju treba fokusirati u savetovalištima za trudnice i dojilje, odnosno u pedijatriji. Apelovao je da majke ne uskraćuju dojenje deteta, te je naveo da se dojenje u medijima nedovoljno promoviše iako ono za imunitet deteta ima dalekosežni značaj i pozitivne efekte koji se ogledaju do kraja života. Naglasio je da mediji promovišu loše vrednosti (konzumiranje alkohola, duvana i sl), te da je bavljenje sportom postalo privilegija bogatih. Apelovao je da se pekare udalje iz okoline škola i podsetio na nekadašnje školske kuhinje koje su formirale zdrave navike u ishrani kod dece, te je sugerisao da se razmotri mogućnost njihovog ponovnog uvođenja. Dodao je i da na nivou mesnih zajednica i opština treba organizovati javne tribine i promovisati zdrave navike.

Državni sekretar prof. dr Berislav Vekić, složio se da je medijska podrška važna, da na nivou porodice treba menjati loše navike i upozorio da ćemo nemarom prema svom zdravlju uskoro postati jedan od najbolesnijih naroda. Naime, Srbija je treća u Evropi po broju obolelih od kardiovaskularnih bolesti, a druga po broju moždanih udara. Savetovališta je označio kao temelj i nosioce buduće prevencije, rane dijagnostike, terapije svih hroničnih nezaraznih bolesti. Najavio je vraćanje savetovališta za onkološke bolesnike i psihijatrijskih ambulanti, nakon sprovođenja reformi primarne zdravstvene zaštite. Dodao je da će obaveza svih domova zdravlja biti otvaranje savetovališta, te da je u tom pravcu značajna podrška lokalne samouprave, posebno Stalne konferencije gradova i opština. Deli stav da svaka promena stvara otpor u menadžmentu zdravstvenih ustanova i da to treba menjati. Rešenje problema nabavke novih lekova, tračica i igala za dijabetes, predviđeno je nakon implementacije jedinstvenog informacionog sistema u 2016. godini. Naime, kroz ovaj sistem će biti omogućena kontrola i najmanjih stavki u zdravstvu, što je od značaja budući da je upravo na ovim stavkama bio nekontrolisani odliv novca. Ideja je da se ovom reformom proredi poseta hroničnih bolesnika domovima zdravlja, jer oni imaju ustaljenu terapju i lekove podižu u apotekama koje će takođe biti umrežene u sistem. Naveo je da će u slučaju pogoršanja primarnog oboljenja, pacijent ići kod specijaliste, korigovaće mu se terapija, što će kroz infromacioni sistem biti vidljivo u apotekama. Na ovaj način će se rasteretiti primarna zdravstvena zaštita. Naveo je da nije investirano u nabavku inovativnih lekova za dijabetes, da je rešavanje ovog pitanja u toku, da je u to uključen konsultant Svetske banke, te je izrazio nadu da će se u narednom periodu i to rešiti. Sugerisao je da Republička stručna komisija za prevenciju i kontrolu šećerne bolesti, u određenim intervalima, na svoje sastanke pozove predstavnike pacijenata, da razmene informacije i pokušaju zajedno da pronađu odgovarajuća rešenja za problematiku dijabetesa koja je kompleksna i zahteva multidisciplinaran pristup. Povodom predloga za otvaranjem centara za dijabetesno stopalo, sugerisao je da se jedna operaciona sala u te svrhe osposobi u Specijalnoj bolnici za rehabilitaciju i ortopedsku protetiku, gde se zbrinjavaju amputirani pacijenti i gde već postoji kompletna dijagnostička aparatura.

Predstavnik Stalne konferencije gradova i opštine Jasmina Tanasić, u vezi sa prethodnim izlaganjem, predložila je da Odbor zajedno sa Ministarstvom zdravlja preuzme inicijativu za formiranje intersektorske radne grupe za prevenciju dijabetesa, u čiji rad bi bili uključeni predstavnici Republičke stručne komisije za prevenciju i kontrolu šećerne bolesti, Ministarstva omladine i sporta, Ministarstva kulture i informisanja, Ministarstva prosvete, nauke i tehnološkog razvoja, uz napomenu da bi Stalna konferencija gradova i opština mogla da pruži logističku, organizacionu i finansijsku podršku ovim aktivnostima. Istakla je značaj podrške menadžmenta zdravstvenih ustanova svim ovim aktivnostima i sugersisala da se izradi akcioni plan, kojim bi se odredili nosioci, budžet i rokovi za određene aktivnosti u cilju unapređenja kvaliteta zdravstvene zaštite i uslova života u lokalnim zajedniama.

Predsednica Odbora prof. dr Slavica Đukić Dejanović, na kraju diskusije, naglasila je da su hronične nezarazne bolesti veliki izazov za sve evropske zemlje. Iznela je uverenje da će Republička stručna komisija za prevenciju i kontrolu šećerne bolesti uvažiti iznete sugestije i u svoj rad uključiti predstavnike Odbora, jedinice lokalne samouprave i udruženja građana. Naglasila je da rad na informisanju građana, preventivi i obezbeđivanju uslova za efektivnu kontrolu dijabetesa, destigmatizaciji bolesti, kao i stalni rad na unapređenju kvaliteta zdravstvene zaštite obolelih od dijabetesa u cilju smanjenja oboljevanja i umiranja zbog komplikacija ove bolesti, zahteva zajednički pristup ovom problemu.

Sednica je završena u 12, 00 časova.

SEKRETAR PREDSEDNIK

Božana Vojinović Prof. dr Slavica Đukić Dejanović